Likumprojekts

**Grozījumi likumā “Par grāmatvedību”**

Izdarīt l[ikumā](http://likumi.lv/doc.php?id=178987) “Par grāmatvedību” (Latvijas Republikas Augstākās Padomes un Valdības Ziņotājs, 1992, 44/45.nr.; Latvijas Republikas Saeimas un Ministru Kabineta Ziņotājs, 1995, 3., 23.nr.; 1996, 24.nr.; 1999, 15.nr.; 2000, 10.nr.; 2003, 12.nr.; 2004, 6.nr.; 2006, 10.nr.; 2009, 9.nr.; Latvijas Vēstnesis, 2010, 102., 166.nr.; 2011, 65., 184.nr.; 2013, 87., 194., 250.nr.; 2016, 197.nr.; 2017, 231., 236. nr.) šādus grozījumus:

1. Izteikt 3.panta trešās daļas 2.punktu šādā redakcijā:

 “2) ārpakalpojumu grāmatvedis ir persona, kura, pamatojoties uz rakstveida līgumu ar uzņēmumu (izņemot darba līgumu), apņemas sniegt vai sniedz klientam grāmatvedības pakalpojumus un kuras kvalifikācija, ja pakalpojuma sniedzējs ir fiziska persona, atbilst vismaz Ministru kabineta noteiktajai grāmatveža ceturtā līmeņa kvalifikācijai, ko apliecina attiecīgs izglītības dokuments (diploms vai apliecība) un kuram ir vismaz trīs gadu pieredze grāmatvedības jomā. Ja pakalpojuma sniedzējs ir juridiska persona, Ministru kabineta noteiktajai grāmatveža ceturtā līmeņa kvalifikācijai atbilst atbildīgais grāmatvedis, kas ir uzņēmuma vadītājs vai dalībnieks, vai darbinieks, kurš sniedz klientam grāmatvedības pakalpojumus.”

2. Papildināt likumu ar 3.2 un 3.3 pantu šādā redakcijā:

“**3.2 pants.** Ārpakalpojuma grāmatvedis nodrošina Noziedzīgi iegūtu līdzekļu legalizācijas un terorisma finansēšanas novēršanas likuma prasību ievērošanu.

**“3.3 pants.** Par ārpakalpojuma grāmatvedi aizliegts būt tādai fiziskajai personai, kura ir sodīta par tīša noziedzīga nodarījuma izdarīšanu tautsaimniecībā un kura nav reabilitēta vai kurai nav noņemta vai dzēsta sodāmība. Šāda fiziskā persona nedrīkst ieņemt vadošus amatus vai būt par patiesā labuma guvēju grāmatvedības ārpakalpojuma uzņēmumā.”

3*.* Papildināt likumu ar 15.3 un 15.4 pantu šādā redakcijā:

“**15.3 pants.** Ārpakalpojuma grāmatveža darbība ir atļauta, ja tam Ministru kabineta noteiktajā kārtībā ir izsniegta licence grāmatvedības ārpakalpojumu sniegšanai.

 Licences grāmatvedības ārpakalpojumu sniegšanai izsniegšanu un ārpakalpojuma grāmatvežu uzraudzību veic Valsts ieņēmumu dienests. Licenci grāmatvedības ārpakalpojumu sniegšanai izsniedz uz pieciem gadiem.

Licences izsniegšanas, atjaunošanas, pārreģistrācijas, apturēšanas un anulēšanas kārtību, ierobežojumus licences saņemšanai, licences izsniedzošās institūcijas lēmumu apstrīdēšanas kārtību nosaka Ministru kabinets.

Par grāmatvedības ārpakalpojumu sniegšanas licences izsniegšanu un pārreģistrāciju maksājama valsts nodeva, kuras apmēru un maksāšanas kārtību nosaka Ministru kabinets.”

“**15.4 pants.** Ārpakalpojuma grāmatveži tiek ierakstīti publiskā Ārpakalpojuma grāmatvežu reģistrā, kuru kārto un regulāri atjauno Valsts ieņēmumu dienests.

Reģistrā par ārpakalpojumu grāmatvedi ieraksta šādas ziņas:

1) uzņēmuma nosaukums (komercsabiedrībai, individuālajam komersantam – firma), reģistrācijas numurs vai nodokļu maksātāja reģistrācijas kods un atbildīgā ārpakalpojuma grāmatveža vārds un uzvārds, bet fiziskajai personai – vārds un uzvārds, nodokļu maksātāja reģistrācijas kods;

2) licences numurs;

3) licences izsniegšanas, tās darbības apturēšanas vai anulēšanas datums un pamats;

4) ziņas par grāmatveža profesionālās darbības civiltiesiskās atbildības apdrošināšanu.

 Ja mainās kāda no šā panta otrās daļas 1. un 4.punktā minētajām ziņām, ārpakalpojuma grāmatvedis divu nedēļu laikā iesniedz attiecīgu paziņojumu Valsts ieņēmumu dienestam.”

4. Papildināt pārejas noteikumus ar 9. un 10.punktu šādā redakcijā:

 “9. Grozījumi likuma 3.panta trešās daļas 2.punktā, 3.3 pants, 15.3 pants un 15.4 pants stājas spēkā 2020.gada 1.janvārī.

10. Ārpakalpojuma grāmatveži ir tiesīgi turpināt grāmatvedības pakalpojumu sniegšanu bez licences ne ilgāk kā līdz 2022.gada 1.februārim. Ja ārpakalpojuma grāmatvedim nav atbilstošas profesionālās kvalifikācijas, bet ir atbilstoša pieredze, līdz 2024.gada 1.februārim viņa profesionālā kvalifikācija var tikt atzīta par atbilstošu Ministru kabineta noteiktajai grāmatveža ceturtā līmeņa kvalifikācijai, ja viņš ir uzsācis vai turpina grāmatveža profesionālās kvalifikācijas standartam atbilstošas studijas un katru gadu līdz 15.oktobrim iesniedz Valsts ieņēmumu dienestam augstākās izglītības iestādes izsniegtu izziņu par studiju sekmīgu turpināšanu. Ja ārpakalpojuma grāmatvedim līdz vecuma pensijas piešķiršanai noteiktā vecuma sasniegšanai atlikuši seši gadi vai mazāk un viņam ir atbilstoša pieredze grāmatvedības ārpakalpojumu sniegšanā, līdz vecuma pensijas piešķiršanai noteiktā vecuma sasniegšanai, bet ne ilgāk kā līdz 2026.gada 1.februārim, viņš var saņemt grāmatvedības ārpakalpojumu sniegšanas licenci arī bez augstākās izglītības iegūšanas.”

5. Papildināt likuma sadaļu “Informatīva atsauce uz Eiropas Savienības direktīvu” ar atsauci šādā redakcijā:

“Likumā iekļautas tiesību normas, kas izriet no Eiropas Parlamenta un Padomes 2015.gada 20.maija direktīvas 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes regulu (ES) Nr. 684/2012 un atceļ Eiropas Parlamenta un Padomes direktīvu 2005/60/EK un Komisijas direktīvu 2006/70/EK.”

Finanšu ministrs Jānis Reirs